Kanta-palvelut

Kanta-palvelut tuottavat sosiaali- ja terveydenhuollon valtakunnallisia digitaalisia palveluja Suomessa. Palvelukokonaisuuteen kuuluvat esimerkiksi Omakanta, Resepti-palvelu, Lääketietokanta, Potilastiedon arkisto ja Sosiaalihuollon asiakastiedon arkisto. Kanta-palvelut liittyvät erityisesti sosiaali- ja terveydenhuollon asiakas- ja potilastietojen arkistointiin ja välittämiseen eri terveydenhuollon toimijoiden välillä, sekä lääkeresepteihin. Kanta-palveluja ylläpitää Kansaneläkelaitos (Kela) ja palvelujen käyttäjiin kuuluvat kansalaiset, apteekit, terveydenhuolto ja sosiaalihuolto. Niitä käyttävät sekä julkisen että yksityisen sosiaali- ja terveydenhuollon palveluntuottajat.  Kanta-palveluihin tallennettuja tietoja voidaan hyödyntää myös tutkimuskäytössä.

Omakanta-palvelun kautta käyttäjät pääsevät tarkastelemaan omia terveystietojaan ja esimerkiksi viime aikaisia rokotuksiaan. Lisäksi Omakanan avulla käyttäjät voivat uusia reseptejään. Terveydenhuollon kannalta hyöty on, että yhteydenottojen määrä vähenee, kun terveydenhuollon asiakkaat voivat katsoa tietojaan itse Omakannasta.

Tausta ja toiminta 
Kanta-palvelut tunnettiin aiemmin nimellä Kansallinen terveysarkisto. 

Julkinen terveydenhuolto on sosiaali- ja terveydenhuollon asiakastietojen sähköisestä käsittelystä annetulla lailla (asiakastietolaki) velvoitettu ottamaan Kanta-palvelut käyttöön. Myös yksityisiä toimijoita on velvoitettu liittymään Kanta-palveluiden käyttäjiksi, mikäli näillä on käytössä sähköinen potilastietojärjestelmä.

Kanta-palvelu mahdollistaa lääkereseptien ja potilastietojen välittämisen palveluntuottajalta toiselle. Vuonna 2007 voimaan tullut lainsäädäntö edellyttää asiakkaalta suostumuksen, jotta potilasasiakirjatietoja voidaan välittää Kanta-palveluiden kautta. Uusi asiakastietolaki on tarkoitus saattaa voimaan 1.4.2021, jolloin suostumusten keräämisestä luovutaan, ja tiedot välitetään aina, kun tietojen välittämiseen on lakiin perustuva syy. Lakisääteinen syy tietojen välittämiselle voi esimerkiksi olla asiakassuhteen siirtyminen yhdeltä terveydenhuollon palveluntuottajalta toiselle, kuten asiakkaan vaihtaessa terveyskeskusta tai terapeuttia.

Ongelmat 
Kantaan kohdistui internetissä palvelunestohyökkäys joulukuussa 2022. Ongelmia oli erityisesti valtakunnallisessa reseptikeskuksessa. Se sisältää kaikki sähköiset reseptit ja apteekkien niihin tekemät toimitusmerkinnät. Hyökkäys aiheutti tilanteen, ettei kaikista apteekeista voinut saada reseptitietoja. Suurin osa resepteistä kuitenkin toimi normaalisti. Kanta ja Kelan verkkopalvelut olivat poissa käytöstä 9.12.2022 perjantaina tämä vuoksi.

Asiakkaiden tiedot eivät olleet vaarassa hyökkäyksessä Kelan mukaan. Omakanta ei kuitenkaan toiminut vielä päivällä. Kelan mukaan palvelunestohyökkäyksiä on ollut viime aikoina paljon.

Lähteet

Aiheesta muualla 
 kanta.fi

Viranomaiset
Terveydenhoito Suomessa